**ספר דברים**

ניתן ע"י משה – או נכתב בימי יאשיהו?

במלכים ב כב מתוארת **מציאת ספר תורה במקדש**, ו**התעוררות של יאשיהו לחזור בתשובה** מחמת האירוע, הוא **נלחם בעבודה זרה ובעובדי הבמות**.

**פרשנות מסורתית**

*"לקח את* ***ספר התורה הזה*** *ושמתם אתו מצד ארון ברית ה' אלהיכם* ***והיה שם בך לעד****... כי ידעתי אחרי מותי כי השחת תשחתון וסרתם מן הדרך אשר צויתי אתכם* ***וקראת אתכם הרעה באחרית הימים*** *כי תעשו את הרע בעיני ה' להכעיסו במעשה ידיכם" (דברים לא).*

מלבד נתינת התורה לזקני ישראל המתוארת בתורה, הושם גם ספר תורה מיוחד שכתב משה, כדי שיענה לעד לעם ישראל באחרית הימים אחרי שיחטאו.

משה הניח את הספר פתוח בפרשת הקללות, וגילויו פתוח שם החריד את יאשיהו, ההתרגשות היתה ממציאת הספר המיוחד שכתב משה בעצמו.

**זמן חיבור ספר דברים: המאה ה13 לפנה"ס**

**פרשנות חילופית**

ספר דברים לא היה קיים עד אותו זמן, מישהו זייף אותו והשתיל במקדש, המוצאים חשבו שזה ספר ישן.

מטרת כתיבת הספר היתה לאסור את הבמות, ולחייב הקרבה רק במקדש ירושלים.

זו הפרשנות של המלומד ההולנדי דה-ווטה, שהתקבלה בחקר המקרא.

**זמן חיבור ספר דברים: המאה ה7 לפנה"ס**

**תקציר נימוקים לשלילת הפרשנות החילופית:**

**א. ניתן להוכיח שחוקי ספר דברים קויימו שנים רבות לפני יאשיהו.**

1) ירבעם מפחד ממקדש אחד, 2) הושע מוכיח על הבמות, 3) עמוס מוכיח על הבמות, 4) חזקיהו מסיר את הבמות.

**ב. ניתן להוכיח שספר דברים מכיל ידע קדום שלא ניתן היה לדעתו בימי יאשיהו.**

1) מזבח הר עיבל, 2) התנחלות בעבר הירדן, 3) סגנון מהאלף השני לפנה"ס.

**ג. ניתן להוכיח שספר דברים היה לעיני כל הנביאים שקדמו ליאשיהו.**

1) דוגמאות מהושע, בסגנון, ובחוקים, 2) הסכמה מחקרית על כל ספרות נ"ר, 3) כתובת ארכיאולוגית מושפעת מדברים.

**ד. ניתן להוכיח שספר דברים לא מתאים לתקופת יאשיהו ולא ייתכן שחובר אז.**

1) היעדר מושגי ה'רפורמה' של יאשיהו, 2) חוקים לא תואמים, 3) תיאורים גיאוגרפיים לא תואמים.

**ה. קריאה מדוקדקת של הפרשה במלכים שוללת את הפרשנות הכפרנית.**

1) היעדר במות בתיאור המציאה, 2) לא בדקו את הספר, 3) ספר הברית – טופס ספציפי, 4) יאשיהו נלחם בעיקר בע"ז, 5) מדוע נענשו כהני הבמות, 6) מלכים מתאר את דברים לפני ימי יאשיהו, 7) ס' דברים לא עוסק מעט בנושא ה'רפורמה', 8) במציאת הספר ניכר שאין חידוש בתוכן.

# **הרחבה:**

# **ב. ניתן להוכיח שחוקי ספר דברים קויימו שנים רבות לפני יאשיהו**

1) המאה ה9 לפנה"ס – ירבעם מקים מקדש חילופי ומשנה את תאריך החג, כדי שלא יעלו לירושלים, זה מוכיח שעד אז החובה הדתית היתה לעלות לירושלים.

2) ראשית המאה ה8 לפנה"ס – הושע מוכיח את ישראל על הבמות, (למשל: "עברו בריתי ועל תורתי פשעו... כי הרבה אפרים מזבחת לחטא היו לו מזבחות לחטא אכתוב לו רבי תורתי כמו זר נחשבו", או: "ונשמדו במות און חטאת ישראל קוץ ודרדר יעלה על מזבחותם").

3) ראשית המאה ה8 לפנה"ס – עמוס מוכיח את ישראל על הבמות, (“ונשמו במות ישחק ומקדשי ישראל יחרבו וקמתי על בית ירבעם בחרב”).

4) סוף המאה ה8 לפנה"ס – חזקיהו המלך מסיר את הבמות, תיאור בספר מלכים, נחשף גם בחפירות ארכיאולוגיות במקומות שונים.

---

הטענה שאם אנו מוצאים את בני ישראל עוברים על חוק ספר דברים, ומקריבים בבמות, מוכיחה שהספר לא היה – שגויה.

1. אנו מוצאים את בני ישראל עוברים על החוק הזה גם בהמשך, אחרי החורבן נבנה מקדש לה' ביב שבמצרים, במקביל לבית המקדש בירושלים בנו השומרונים שגם הם מאמינים בתורה מקדש בהר גריזים, ובהמשך ימי הבית השני בנה כהן ישראלי מקדש במצרים בשם מקדש חוניו.

2. הבמות היו מותרות בין משכן שילה לבין מקדש שלמה, **ספר דברים עצמו מצוה להקריב בהר עיבל, כי זה לפני הקמת משכן שילה**, בני אפרים לא קבלו את מלכות דוד, ופרקו את עולו, ולא קבלו את הקביעה שמקדש שלמה הוא המקדש המרכזי, הם סמכו על נבואת אחיה השילוני שתמך בירבעם, ולכן סברו שמבחינה הלכתית הבמות מותרות.

3. **הנביאים מכלילים את חטאי העם**, בפועל, בארכיאולוגיה כמעט ולא נמצאו במות בישראל: "יש בכך בכדי תמיהה, שהמקרא מרבה להזכיר את הבמות ופולחנן, ואילו בין השרידים שנמצאו בחפירות בתלי הארץ מועט ביותר מספר המתקנים שאפשר לתיתם ענין לחקר הבמות, והמעט שנמצא, אף הוא בשכבות לא ישראליות” (הארכיאולוג שמואל ייבין, אנציקלופדיה מקראית ערך במה, כרך ב’ טור 147). אדם זרטל (דרך ארץ, 1996, המזבח הפולחני בהר עיבל) כותב כי נמצאו בישראל שתי במות בלבד: בבאר שבע, ובערד נמצאה במה מפורקת לחלוטין, בידי אדם.

**ב. ניתן להוכיח שספר דברים מכיל ידע קדום שלא ניתן היה לדעתו בימי יאשיהו**

1) ספר דברים מצווה לבנות מזבח בהר עיבל, מבנה המזבח אותר בהר עיבל, בצורה התואמת להלכה, המבנה נגנז במאה ה12, כוסה בגל אבנים, לא ניתן היה לדעת עליו לאחר מכן.

2) ספר דברים מתאר התנחלות של בני ישראל בעבר הירדן במאה ה13 לפנה"ס, ב2013 [נחשפה](https://www.news1.co.il/Archive/003-D-81696-00.html) ראשית ההתיישבות הזו, ע"י לארי הר, בעלת מאפיינים של התיישבות נוודים והיעדר חזירים, אף אחד במאה ה8 לא יכל לדעת על ראשית ההתיישבות הזו ועל זמנה.

3) סגנון קדום:

“מתוך דיוני מסתבר כי רוב הסיפורים נכתבו סמוך לזמן המתואר בהם, וכי העיבוד לא שינה שום דבר מהותי. אף זאת, על עיבוד דטרוימיניסטי מאוחר רשאים או מחוייבים אנו לדבר רק אם נניח כי ס’ דברים נכתב בימי יאשיהו. אולם אם נדחה הנחה מפוקפקת זו, לא יהא צורך לרסק את החטיבות הספרותיות האורגניות אשר ברקמתן שזור ורקום גם הסגנון המשנה תורתי, ומה גם שיסודותיו של סגנון זה מצויים כבר במכתבים מקפדוקיה מן מאה היט'”, (הנבואה הקדומה בישראל, ב. אופנהיימר, הוצ’ מגנס 1984, עמ’ יג(.

# **ג. ספר דברים היה לעיני כל הנביאים שקדמו ליאשיהו**

**1) דוגמאות מהנביא הושע:**

|  |  |
| --- | --- |
| **דברים** | **הושע** |
| “למען הקים אותך היום לו לעם והוא יהיה לך לאלהים” (כט) “הם קנאוני בלא אל ואני אקניאם בלא עם” (לב) | “קרא שמו לא עמי כי אתם לא עמי ואנכי לא אהיה לכם” (א) “ואמרתי ללא עמי עמי אתה והוא יאמר אלהי” (ב) |
| “ונתתי מטר ארצכם בעתו… ואספת דגנך ותירושך ויצהרך… ועבדתם אלהים אחרים… וחרה אף ה’ בכם… ועצר את השמים ולא יהיה מטר” (יא) | “אנכי נתתי לה הדגן התירוש והיצהר… וזהב עשו לבעל… אשוב ולקחתי דגני בעתו ותירושי במועדו… ביום ההוא… אענה את השמים… והארץ תענה את הדגן ואת התירוש ואת היצהר” (ב) חרה אפי בם (ח) |
| “וקם העם הזה וזנה אחרי אלהי נכר הארץ… ועזבני” (לא) “וכסף וזהב ירבה לך… ושכחת את ה’… והלכת אחרי אלהים אחרים (ח) ותשכח אל מחוללך (ח) אלהיהם על ההרים הרמים ועל הגבעות ותחת כל עץ רענן (יב) | “תזנה הארץ מאחרי ה'” (א) וכסף הרביתי לה וזהב עשו לבעל… ותלך אחרי מאהביה ואותי שכחה” (ב) וישכח ישראל את עושהו (ח) על ראשי ההרים יזבחו ועל הגבעות יקטרו תחת אלון ולבנה כי טוב צלה (ד) |
| שחת לו לא בניו מומם.. עם נבל ולא חכם הלא הוא אביך… גוי אובד עצות המה ואין בהם תבונה (לב) | שחתך ישראל… הוא בן לא חכם (יג) ועם לא יבין ילבט (ד) |
| אסתירה פני מהם… ותוקד עד שאול… לחומי רשף וקטב.. ושן בהמות אשלח בם… מחוץ תשכל חרב… גם בחור גם בתולה… לי נקם ושילם…. ועל עבדיו יתנחם (לב) | אהי קטבך שאול נחם יסתר מעיני… חית השדה  תבקעם… (יג) ושכלתים… הרג בניו… (ט) בחרב יפלו עולליהם ירטשו (יד)  באו ימי השלם (ט) נכמרו נחומי (יא) |
| “יקומו ויעזרכם יהי עליהם סתרה… אני אני הוא ואין מידי מציל… אני אמית ואחיה מחצתי ואני ארפא… ה’ בדד ינחנו ואין עמו אל נכר… ואין אלהים עמדי (לב) עם נושע בה’ (לג) | “ורדפה את מאהביה ולא תשיג אותם ובקשתם ולא תמצא… ואיש לא יצילנה מידי” (ב) אני אני… ואין מציל (ה) הוא טרף וירפאנו יך ויחבשנו יחיינו… ונחיה לפניו (ו) אלהים זולתי לא תדע ומושיע אין בלתי (יג) |
| ועזבתים והסתרתי פני מהם והיה לאכל (לא) | אוי להם בשורי מהם (ט) |
| יערוף כמטר לקחי תיזל כטל אמרתי (לב) | נרדפה לדעת את ה’.. ויבא כגשם לנו (ו) אהיה כטל לישראל (יד) |
| ה’ אלהיך… ידע לכתך את המדבר (ב) ימצאהו בארץ מדבר (לב) המוליכך במדבר.. למען נסתך (ח) נשאך ה’ אלהיך כאשר ישא איש את בנו (א) יקחהו ישאנו על אברתו (לב) | אני ידעתיך במדבר (יג) במדבר מצאתי ישראל (ט)הנה אנכי מפתיה והלכתיה המדבר (ב)  ואנכי תרגלתי לאפרים קחם על זרעותיו (יא) |
| בנים אתם לה’ (יד) מאהבת ה’ אתכם… יפדך מבית עבדים מיד פרעה מלך מצרים (ז) | כי נער ישראל ואהבו וממצרים קראתי לבני (יא) |
| ותחת כי אהב את אבותיך (ד) כי פנה אל אלהים אחרים (לא) | כאהבת ה’ את בני ישראל והם פונים אל אלהים אחרים (ג) |
| ובקשתם משם את ה’ אלהיך…. ומצאת… בצר לך… באחרית הימים ושבת עד ה’ אלהיך (ד) | ובקשתם ולא תמצא (ב) אחר ישבו בני ישראל ובקשו את ה’ אלהיהם… באחרית הימים (ג) ובקשו פני בצר להם..  ונשובה (ב) ולא שבו אל ה’ ולא בקשוהו (ז) שובה ישראל עד ה’ אלהיך (יד) |
| ושב ה’ אלהיך את שבותך (ל) וישבתם בטח (יב) וקבצך מכל העמים… מקצה השמים… והביאך ה’ אלהיך אל הארץ… וירשתה (ל) | בשובי שבות עמי (ב)  והשכבתים בטח (ב)  ונקבצו בני יהודה ובני ישראל (ב) אחרי ה’ ילכו… ישאג ויחרדו בנים מים יחרדו כצור ממצרים וכיונה מארץ אשור והושבתים על בתיהם (יא) |
| ולא ישיב את העם מצרימה (יז) | המה מצרים ישובו (ח) לא ישוב אל ארץ מצרים (יא) |
| כי לא שמעת בקול ה’ אלהיך.. והפיצך ה’ בכל העמים… ובגויים… לא יהיה מנוח לכף רגלך… והיית רק עשוק ורצוץ… והתמכרתם שם לאויבך לעבדים ולשפחות ואין קונה (כח) | ימאסם אלהי כי לא שמעו לו ויהו נדדים בגוים (ט) עשוק אפרים רצוץ (ה) היו בגויים ככלי אין חפץ בו (ח) |
| לעברך בברית ה’ אלהיך ובאלתו אשר ה’ אלהיך כרת עמך היום (כט) | דברו דברים אלות שוא כרת ברית (י) |
| ארור האיש אשר יעשה פסל ומסכה… מעשה ידי חרש  (כז) | ויאשם… ויעשו להם מסכה… מעשה חרשים (יג) |
| פן תאכל ושבעת… ורם לבך ושכחת את ה’ אלהיך (ח) ויטוש אלוה עשהו (לב) | במרעיתם וישבעו שבעו וירם לבם על כן שכחוני (יג) וישכח ישראל את עשהו (ח) |
| עשה משפט יתום ואלמנה (י) ישוב ה’ מחרון אפו ונתן לך רחמים וריחמך (יג) | אשר בך ירוחם יתום, ארפא משובתם אהבם נדבה כי שב אפי ממנו (יד) |
| דרכיו משפט צדיק וישר הוא (לב) והלכת בדרכיו (כח) | ישרים דרכי ה’ צדיקים ילכו בם (יד) |
| עם נושע בה’ ואשר חרב גאוותך (לג) | והושעתים בה’ אלהיהם ולא אושיעם בקשת ובחרב (א) |
| ישא ה’ עליך גוי מרחוק… כאשר ידאה הנשר… נגף לפני אויביך… כל יגיעך יאכל עם אשר לא ידעת… עד רדת חמתיך הגבהות והבצורות אשר אתה בטח בהן (כח) | כנשר על בית ה’… אוייב ירדפו… אולי יעשה, זרים יבלעהו (ח) כי בטחת בדרכך… וכל מבצריך יושד (י) |

 בפרק ד מגנה הושע את ה**קדשות**, שנאסרו רק בדברים (כג), בפרק ה מזכיר ‘**מסיגי גבול**‘, איסור שנזכר רק בדברים יט.הושע ו מזכיר את **גלעד** כקרית פועלי אוון ועיר עקובה מדם, כאשר לפי דברים ד משה קבע את רמות בגלעד כעיר מקלט לרוצחים. הושע ט מזכיר את דין **לחם אונים**, הנמצא רק בדברים כו. הוא מזכיר בפרק יא את מהפכת **אדמה וצבויים**, שנזכרת רק בדברים כט. בפרק יד הוא מזכיר את דין ה’**נדבה**‘ שנזכר רק בדברים כג. בפרק ב הוא מזכיר את האשה הרוצה **לשוב לאישה הראשון**, דין הנזכר בדברים כד. בפרק ה הוא מזכיר את הכהנים ש”**להם המשפט**“, כדין דברים (וויקרא).  בפרק י רומז לאיסור **המצבות**, שבבראשית ושמות עדיין אינו אסור והאבות ומשה מעמידים מצבות. בפרק ח מדבר על המלכת המלך “ולא ממני”, בהמשך לדברי דברים יז על “**מלך ככל הגויים**“. הושע מזכיר מפורש את כתיבת התורה (ח). הוא מזכיר גם את בעל פעור (ט) שלכאורה אמור להיות כהני.

**2) השפעת ספר דברים בכל ספרי נביאים ראשונים:**

ישנה הסכמה מחקרית רחבה, כי הספרים שלפני יאשיהו, יהושע, שמואל, ראשית מלכים, מושפעים מספר דברים.

כדי לקיים את הפרשנות הכפרנית, הם טוענים שהספרים נערכו שוב, אחרי מציאת הספר, ברוח ספר דברים.

**מקורות:**

“**בכל ספרי נביאים ראשונים מופיע לסירוגין סגנונו האפייני של ספר דברים**... אין לזהות את העריכה הדטרוימיניסטית של ספרי נ”ר עם ספר דברים עצמו, הקולמוס שכתב את ספר דברים אינו הקולמוס שעיצב וערך את ספרי נ”ר, לפי שהרקמה הלשונית אינה זהה בדיוק בשני המקומות ולא אותה אישיות יוצרת עומדת מאחורי שני החיבורים האלה, כבר הכירו חוקרים שבסגנון העריכה הדטרוימיניסטית רווחים כמה ניבים וצירופי לשון שהם נדירים מאד בספר דברים עצמו או נעדרים ממנו לחלוטין.. מבחינת הליטוש הסגנוני עומד סגנונם של בני האסכולה בסימן ירידה לעומת המופת שלהם (ס”ד עצמו)... היחס בין המופת הספרותי לבין בני האסכולה הוא כיחס בין רב לבין תלמידים הדבקים בתורתו ומשתמשים בלשונו..” (מ. הרן “מבעיות הקומפוזיציה של ספר מלכים ושל ספרי נ”ר”, תרביץ לז’, תשכח, עמ’ 1 והלאה).

 “מתוך דיוני מסתבר כי רוב הסיפורים נכתבו סמוך לזמן המתואר בהם, וכי העיבוד לא שינה שום דבר מהותי. אף זאת, על עיבוד דטרוימיניסטי מאוחר רשאים או מחוייבים אנו לדבר רק אם נניח כי ס’ דברים נכתב בימי יאשיהו. אולם אם נדחה הנחה מפוקפקת זו, לא יהא צורך לרסק את החטיבות הספרותיות האורגניות אשר ברקמתן שזור ורקום גם הסגנון המשנה תורתי, ומה גם שיסודותיו של סגנון זה מצויים כבר במכתבים מקפדוקיה מן מאה היט'”, (הנבואה הקדומה בישראל, ב. אופנהיימר, הוצ’ מגנס 1984, עמ’ יג(.

**3) כתובת ארכיאולוגית קדומה מושפעת מדברים:**

המאה ה10 לפנה"ס - הכתובת מחרבת קאייפה [כתובה בסגנון ספר דברים ומושפעת מחוקיו](https://www.herzog.ac.il/wp-content/uploads/2018/10/%D7%94%D7%AA%D7%A8%D7%91%D7%95%D7%AA-%D7%94%D7%97%D7%95%D7%9E%D7%A8%D7%99%D7%AA-%D7%95%D7%94%D7%9E%D7%A8%D7%97%D7%91-%D7%94%D7%AA%D7%A8%D7%91%D7%95%D7%AA%D7%99-%D7%A9%D7%9C-%D7%9E%D7%9E%D7%9C%D7%9B%D7%AA-).

**ד. ניתן להוכיח שספר דברים לא מתאים לתקופת יאשיהו ולא ייתכן שחובר אז.**

**אם ספר דברים היה נכתב לצורך ה'רפורמה' של יאשיהו, היינו מצפים ממנו:**

1. להזכיר את ירושלים כעיר הבחירה.

2. להזכיר את המושג 'במה' שהנביאים כ"כ נלחמו בו ושללו אותו.

3. לא להזכיר ציווי על מזבח בהר עיבל – הקרבה מחוץ לירושלים.

**חוקי ספר דברים לא יכלו להיכתב בימי יאשיהו:**

1. ציווי הכרתת הכנעני שכבר לא היה קיים

2. חוקי הירושה מתאימים לתחילת תקופת ההתנחלות

3. אין בחוקים זכר לחברה עירונית מלוכתית, והם מותאמים לחברה שבטית

**התיאורים הגיאוגרפיים והאתניים לא יכלו להיכתב מאוחר:**

 1. חוות יאיר מתוארות בדברים כשייכות לישראל

2. הפלשתים והארמים לא מופיעים בו

3. צורת החוזים והבריתות מתאימה לאלף השני לפנה"ס

**מקורות:**

"אחת העדויות החזקות נגד כל השיטות המאחרות את זמנו של ס’ דברים היא העובדה שגם אם הספר מתכוון ליחוד העבודה **אין הוא מרמז לירושלים** או להר ציון מקומות אלה אינם נזכרים בכל הספר (לרבות הברכות) ואילו כמקומות מקודשים לענין הברכות והקללות ולהקמת אבנים שעליהם נכתבים “דברי התורה הזאת” **ולבניית מזבח נקבעים הר עיבל והר גריזים, אין אף רמז לבנין היכל**, לא נכונה גם הדעה שספר דברים לוחם בבמות לה’ **מלת במה אינה באה בספר זה כלל** וכל מלחמתו המפורשת והברורה אינה אמורה אלא במזבחות יושבי הארץ הכנענים.. העדר חוק נגד במות לה’ ונגד כהניהם מוכיח בבירור שהספר קודם להקמתן ואין דעתו אלא על מה שהוא מפרש – על מזבחות הכנענים", (קאסוטו – אנצ"מ, דברים).

"גם סימנים אחרים מעידים על הספר שקדם הרבה לתקופת יאשיהו, לא רק חזקיהו אלא כבר אמציה ואסא לפניו ואף שמואל מקיימים ציויים הנאמרים רק בספר דברים ביחוד **ברורה קדמות הספר מן הצווי להכרית את הכנעני** דבר שלא יכול היה להיאמר אלא בדור קודם לביאת הארץ (דוד כבר כורת ברית עם הצידוני והחמתי “בני כנען” ומקיים את הכנעני בארץ הכבושה) והוא הדין ברמזים הגיאוגרפים והאתניים.. גבולות שלא הוזכרו עוד אחרי דור הכיבוש, **חוות יאיר שנפלו אח”כ אבל ודאי עוד לפני המלכות לידי הגשורי והמעכתי** (דהי”א ב כא) הן עדיין בידי ישראל (דברים ג יד) **הפלשתים והארמים עדיין אינם נזכרים** (בגבול שניר עדיין יושבים אמורים ולא ארמים דברים ג ט)... אין כל רמז לטקסי מלכות ולמשפט מלך, שופטים ושוטרים מעמידים מבין השבטים, העליון לכל דבר משפט הוא השופט או הכהן, ולא המלך כמו בימי המלוכה (ש”א ח ב, ש”ב ח טו, שם טו ב, מ”א ג טז, מ”ב ח ג, ירמי’ כב טו, שם כג ה, תהלים עב א) גם מעמדם של הלויים ליד הגר והיתום הוא כמעמדם לפני קום הבמות לה’ בראשית תקופת השופטים, גם האוכלוסיה בכללה היא קהל אחד ללא אנשי חיל, עם הארץ, ומעמדות אחרים מתקופת המלוכה. רק לתקופה קדומה מתפרשות גם הברכות אין גם שום ראיה של ממש לאיחור שירת האזינו לאחר דורו של משה. גם **צורת הספר מתאימה לנוהג שהיה מקובל במסמכים מעין זה בדורות ראשונים קודם למאה ה12 לפנה”ס** החוזים הידועים לנו... ערוכים מעין דרך עריכתו של נאומו של משה הנאמר גם הוא על ברית.. השפעת שירת האזינו לפחות מבחינת לשונה ניכרת בכמה מן הנביאים... מן הנמנע להניח שברכות משה מכוונות לימי המלוכה מאחר שאז לא היו השבטים לוחמים עוד כל אחד לעצמו אלא גורל משותף היה לכולם” (קאסוטו שם).

אפשר להכיר ולזהות את זמן חיבורם של כתבים פסיידוגרפים מתוך תכנם ומתוך התמונה של הקהל שהם מדברים אליו. לפי בחון זה **אי אפשר לקבוע את חיבורו של ספר דברים אלא לימי משה האחרונים בלבד**. משה שבס’ דברים אינו מדבר לדור אחר אלא לדורם של באי כנען החונים בעברו המזרחי של הירדן, והעומדים לעבור את הנהר כדי לכבוש את ארץ כנען. כל תכנו ורוחו ורקעו של הספר עומדים ומכריזים בפירוש ומסתמא שהם דברי משה הנביא והמחוקק הזקן אל בני דורו הצעירים לפני עבירתם את הירדן. אי אפשר בשום פנים להתאים את דברי הספר לדור אחד, דורו של יאשיהו או חזקיהו או עמרי, או לימי בית שני. אלא רק לדור באי כנען בעבר הירדן”, (מ.צ. סגל, מסורת ובקורת עמ’ 106).

"יש חוקרים המיחסים את ספר דברים ובכלל זה את דיני הירושה שבו למאה הז’ לפנה”ס... מסקנה זו עצמה דיה להפריך את ההנחות הללו... **כל תכנו של סיפור זה משקף את מהלך הרוח של תקופת ההתנחלות, שהיא תקופת התגבשותם של דיני הירושה בישראל**" (שמואל ליונשטם, אנצ”מ ערך ירושה).

 “במאמרי “לשאלת ריכוז הפולחן בישראל” (תרביץ כח’ תשיט’ עמ’ 138-154) הפרכתי את ההנחה כי מצוות אחדות הפולחן לפי הניסוח המופיע ב’ דברים היא מאוחרת, היינו מימי חזקיהו או יאשיהו, על פי ההשוואה של הכתובים בס’ דברים שענינם המקום הנבחר, לכתובים שבס’ מלכים שענינם בחירת ירושלים, בית המקדש ובית דוד, הראיתי כי אכן בס’ דברים מצטיירת התקופה הקודמת לבחירת ירושלים ולבנין המקדש. הוה אומר פרשיות אלה שהיו עד כה אבן פינה בשיטות החוקרים המאחרים את ס’ דברים עד לימי יאשיהו, קודמות לימי דוד. יתרה מזו בדיקת החוקה המשנה תורתית מראה בעליל שאין זכר למוסדות שהתגבשו בימי המלכות אלא משתקפת בה החברה השבטית של ימי השופטים”, (ב. אופנהיימר, הנבואה הקדומה בישראל, עמ’ כ’).

**ה. קריאה מדוקדקת של הפרשה במלכים שוללת את הפרשנות הכפרנית.**

1. אם החידוש שנמצא בספר דברים הוא איסור הבמות, מדוע הוא נעדר בדיון על מציאת הספר, יאשיהו שולח שליחים לחולדה הנביאה והנושא הוא האם ה' כועס עלינו? האם יבואו קללות וחורבן. שזו בדיוק טענת הפרשנות המסורתית, הספר היווה עדות לחורבן מתקרב.

2. אם הספר עצמו היה חידוש, מדוע השליחים לא הלכו לחולדה הנביאה יחד עם הספר? כדי שתבדוק את הספר הלא ידוע? מכאן ברור שתוכן הספר היה מוכר, החידוש הוא רק מציאת הטופס המדובר.

3. יאשיהו קורא לספר הנמצא 'ספר הברית', אך בשום מקום דברים לא מכונה ספר הברית, המקום היחידי בתורה בו מוזכר 'ספר הברית' הוא בספר שנכתב לאחר מעמד הר סיני, פירוש המונח 'ספר הברית' הוא – טופס של ספר שנכרתה עליו ברית, על הטופס המסויים הזה.

4. אם היינו מסיקים מביעור הבמות, שהאיסור לא נודע עד עכשיו, הרי עיקר פעולת יאשיהו היתה הסרת עבודה זרה, וכי גם איסור עבודה זרה לא נודע עד עכשיו?

5. יאשיהו מעניש את כהני הבמות, מדוע יש להעניש אנשים על איסור שלא ידעו ולא שמעו עליו? וגם יאשיהו עצמו לא ידע עליו עד לפני רגע?

6. מלכים מתאר את ספר דברים כמצוי לפני יאשיהו, מלכים (ב יד ו) מסביר כי אמציה “לא המית את בני המכים, ככתוב בתורת משה (דברים כד טז) לא יומתו אבות על בנים”. וכן מספר (מ”ב יח כב) כי חזקיהו הסיר את הבמות, שלמה שמר את איסור הנפת ברזל (מ”א ו ז, דברים כז ה) ה’ הוכיח את שלמה על שעבר על איסור ריבוי נשים (מ”א ט ד, דברים יז יז).

7. לא נכון לקבוע שמטרת כתיבת הספר היא מלחמת בבמות, נושא זה תופס בקושי פרק אחד בספר: “בנוגע לדעה שס’ דברים נתחבר בדורותיו של יאשיהו כדי להביא לידי הריסת הבמות, יספיק לנו לומר כאן שדעה זו מתנגדת לכל תכנו של הספר ולכל הרקע התולדי שלו”, (מ.צ. סגל, מבא המקרא, עמ’ 141, ראה שם פירוט באריכות).

8. בפסוקים המתארים את מציאת הספר רואים שני דברים: א. מוצא הספר תוך כדי השיפוצים, הבין שמצא ספר מפורסם שהוא ידע על קיומו, 'ספר התורה', ב. הוא לא ראה בכך משהו מיוחד, וציין את זה כעובדה שניה אחרי דו"ח התקדמות השיפוצים:

“שלח המלך את שפן בן אצליהו בן משלם הספר בית ה’ לאמר עלה אל חלקיהו הכהן הגדול ויתם את הכסף המובא בית ה’... ויאמר חלקיהו הכהן הגדול על שפן הספר ספר **התורה** מצאתי בבית ה’, ויתן חלקיה את הספר אל שפן ויקראהו, ויבא שפן הספר אל המלך וישב את המלך דבר ויאמר **התיכו עבדיך את הכסף הנמצא בבית ויתנהו על יד עשי המלאכה המפקדים בית ה’ ויגד שפן הספר למלך לאמר ספר נתן לי חלקיה הכהן**”.